Les platges del Port de Sagunt, Corinto i Almardà de Sagunt aconseguixen el distintiu internacional Bandera Blava
08 de maig 2019

Les platges del Port de Sagunt, Corinto i Almardà del municipi de Sagunt aconseguixen, un any més, el distintiu internacional Bandera Blava. Este és el sisé any consecutiu que les tres platges del municipi compten amb este guardó, atorgat anualment per la Fundació Europea d'Educació Ambiental a les platges i ports que complixen una sèrie de condicions ambientals i instal·lacions des de 1987. Este guardó representa una alta qualitat tant en l'aigua, arena, infraestructures i servicis. La convocatòria la realitza ADEAC, organització responsable a Espanya de la seua concessió, intervenint també representants de l'Organització Mundial de Turisme i de la Secretaria d'Estat del Ministeri d'Indústria, Comerç i Turisme. 

  

La delegada de Platges, Mónica Caparrós, ha expressat que “**és una mostra més del compromís d'este equip de govern i, en concret, de la delegació de Platges, per la qualitat dels nostres espais naturals i turístics. Esta ratificació és un reconeixement a l'esforç fet per socorristes, Policia Local, SAG, servicis mèdics, Turisme, etc. i totes aquelles persones que contribuixen al bon funcionament de la temporada de platges**”. 

  

L'alcalde de Sagunt, Quico Fernández, ha ressaltat que “**hem de celebrar que s'han renovat les tres banderes blaves per a les platges del Port de Sagunt, Almardà i per Corinto i crec que això demostra que el treball s'ha continuat fent bé i que igual que l'any passat vam ser reconeguts com la platja més segura d'Espanya, continuarem treballant per a reforçar un dels nostres aparadors de cara a l'exterior però també per als nostres ciutadans que són unes platges magnífiques i que no solament tenim banderes blaves sinó també certificats de qualitat. Crec que hem de continuar treballant en esta línia perquè es demostra que el bon treball té una recompensa que els ciutadans poden reconéixer i, sobretot, suposa una tranquil·litat també per a la gent de fora**”.

  

Este reconeixement ve precedit de les millores que s'han estat fent en els últims anys com han sigut les platges accessibles, ampliació del servici de salvament i socorrisme, sanitari, neteja, Policia de Platja, ludoteques, activitats esportives, ampliació de la zona de passarel·les per a millorar l'accessibilitat, etc.

  

La delegada ha declarat que són dos els canvis importants per a enguany, l'avançament de l'inici de la temporada a l'1 de juny i la renovació de les 9 torres de socorrisme. D'altra banda, es continuarà amb el servici de vigilància per dron i amb noves mesures per a la protecció de l'entorn i els cordons dunars.

  

La consellera d'Agricultura, Medi Ambient, Canvi Climàtic i Desenvolupament Rural, Elena Cebrián Calvo, ha felicitat l'Ajuntament pel treball continuat realitzat des de la seua Corporació en la millora i adequació de les platges del seu terme municipal.

  

“**Volem que els nostres espais siguen segurs, accessibles i nets, volem que tant la ciutadania com els i les turistes que vénen a visitar-nos gaudisquen de l'entorn més cuidat i integrador possible**”, ha declarat Caparrós.

![](/media/j4qnhpdo/83_c_puerto-2.jpg)  
![](/media/x2oa1fnq/83_c_corinto.jpg)  
![](/media/a0qbov00/83_c_almarda.jpg)  
![](/media/ffzd54ha/83_c_2016.jpg)  

​​

*   [](http://www.facebook.com/sharer.php?u=https://aytosagunto.es/va/actualitat/les-platges-del-port-de-sagunt-corinto-i-almarda-de-sagunt-aconseguixen-el-distintiu-internacional-bandera-blava/ "Facebook")
*   [](http://twitter.com/share?url=https://aytosagunto.es/va/actualitat/les-platges-del-port-de-sagunt-corinto-i-almarda-de-sagunt-aconseguixen-el-distintiu-internacional-bandera-blava/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/les-platges-del-port-de-sagunt-corinto-i-almarda-de-sagunt-aconseguixen-el-distintiu-internacional-bandera-blava/ "Linked In")
*   [](mailto:?body=https://aytosagunto.es/va/actualitat/les-platges-del-port-de-sagunt-corinto-i-almarda-de-sagunt-aconseguixen-el-distintiu-internacional-bandera-blava/)